
2019KO URTARRILAREN 25EKO IRIZPENA, ONDASUN HIGIEZINEN GAINEKO ZERGA ARAUTZEN DUEN ARAUDIA BATERATZEN DUEN ARAUGINTZAKO FORU DEKRETUAREN PROIEKTUARI BURUZKOA
I.- EGITATEZKO AURREKARIAK
Irizpen honek xede duen araugintzako foru dekretuaren proiektua aholku batzorde honetara Ogasun, Finantza eta Aurrekontu Saileko foru diputatuak igorri zuen, Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. artikuluan aurreikusitakoarekin bat etorriz. Irizpen eskaerarekin batera, jendaurrean jartzeko eta entzunaldiko izapideen emaitzak jaso dituen memoria ere gehitu da, bai eta arau eraginaren txostena, eragin ekonomikoari buruzko txostena, aurrekontuko eraginari buruzko txostena eta genero eraginaren aldez aurreko ebaluazioaren txostena ere, Foru Gobernu Kontseiluaren maiatzaren 23ko 29/2017 Foru Dekretuak, xedapen orokorrak egiteko prozedura, arau eraginari eta genero eraginari buruzko txostenak egiteko gidak eta araugintza teknikari buruzko jarraibideak onartzen dituenak, ezarri bezala.
Proiektuaren xedea, zehazki, ondasun higiezinen gaineko zerga arautzen duen araudia bateratzea.
II.- OHAR JURIDIKOAK
1.- AHOLKU BATZORDEAREN ESKUMENA IRIZPENA EMATEKO
40/1999 Foru Dekretuak, Diputatuen Kontseiluarenak, martxoaren 30ekoak, 3. artikuluan ezarri zituen Arabako Foru Administrazioaren Aholku Batzordearen eskumenak, eta horien artean dago [1.a) apartatua] araugintzako foru dekretuen proiektuei buruzko irizpenak ematea.
Lurralde historikoek arlo honetan duten eskumenari buruzko lehen erreferentzia Espainiako Konstituzioaren lehen xedapen gehigarrian daukagu: “Konstituzioak lurralde forudunetako eskubide historikoak babestu eta errespetatzen ditu. Foru-araubide horren eguneratze orokorra, hala denean, Konstituzioaren eta autonomia-estatutuen eremuan burutuko da.”
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1. artikuluan:
“Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, azaroaren 25eko 27/1983 Legeak, Euskal Autonomia Erkidego osorako erakundeen eta bertako Lurralde Historikoetako foru erakundeen arteko harremanei buruzkoak, honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. artikuluak esaten dituenak eta, oro har, Ekonomia Itunaren Legeak edo zergalaritza alorreko beste arau edo manuren batzuk emanda izan ditzaten guztia”.
Maiatzaren 23ko 12/2002 Legeak, Euskal Autonomia Erkidegoarekiko Ekonomia Ituna onartzen duenak, 39. artikuluan, honako hau ezarri zuen ondasun higiezinen gaineko zergari aplikagarria zaion araudiari dagokionez:
“39. artikulua. Ondasun higiezinen gaineko zerga.
Ondasun higiezinen gaineko zerga lurralde historikoetan eskumena duten erakundeek emandako arauen bidez arautuko da. Zerga horrek kasuan kasuko lurralde historikoan dauden landa-ondasun eta hiri-ondasunak kargatuko ditu”.
Arestikotik ondorioztatu behar da proposatutako bateratzea, EAErekiko Ekonomia Itunean xedatutakoaren arabera, Arabako Lurralde Historikoaren eskumen esklusiboa dela eta, beraz, aholku batzorde honen derrigorrezko irizpena behar duela.
2.- ARAUGINTZAKO ESKUORDETZEAREN ARAUBIDE JURIDIKOA
Foru Aldundiak araugintza ahala baliatu ahal izango du foru araudiak aurreikusitako eskuordetzeetan (1983ko martxoaren 7ko Foru Arauaren, Arabako lurralde historikoaren erakunde antolamenduarenaren, 4., 5. eta 15. artikuluak eta abenduaren 18ko 52/1992 Foru Arauaren, Arabako Foru Aldundiaren antolaketa, funtzionamendu eta lege araubidearenaren, 62 artikulua eta ondorengoak).
52/1992 Foru Arauaren II. titulua Foru Aldundiaren eta Batzar Nagusien arteko harremanei buruzkoa da eta IV. kapitulua, zehazki, araugintzako eskuordetzeari buruzkoa. Kapitulu horretan ezartzen da Diputatuen Kontseiluak foru arau mailako erabaki orokorrak, araugintzako foru dekretu direlakoak, emateko ahala izango duela Batzar Nagusiek ahal hori ordezkotzan eman diotenean (62.1. artikulua). 

Hala, foru arau horretako 63. artikuluak hauxe xedatzen du:
“1- Araugintzazko ordezkotza egiteko erabakia Foru Arau bidez hartuko da, eta ordezkotzan ematen den gaia zein den eta hura izapidetzeko zein epe dagoen zehaztuko da bertan.
2.- Ordezkotza amaitzen da Diputatuen Kontseiluak, gaia erabili ondoren, hari buruzko Araugintzazko Foru Dekretua onesten duenean.
3.- Araugintzazko ordezkotza gai bat Diputatuen Kontseiluari berez dagokiolako ematen denik eta zehaztu gabeko epea duenik ezin da ulertu. Kontseilua ez den beste agintaritzari berriz ordezkotzan ematea ez da onartuko”.
Amaitzeko, aipatutako foru arauko 64. artikuluko 3. eta 4. apartatuek hau xedatzen dute:
“3.- Testuak bateratzeko baimena ematen duten Foru Arauek ordezkotzaren edukiak hartzen duen arau esparrua finkatuko dute, eta helburua soilik testu bakar bat idaztea den edo batera jarri behar diren lege testuak antolatu, argitu eta egokitu beharra dagoen zehaztuko du.
4. Auzitegien berariazko aginpidearen kaltetan gabe, araugintzazko ordezkotzak Biltzar Nagusiek kontrola egiteko formula gehigarriak finkatu ahal ditu kasu bakoitzean”.
3.- ERAKUNDE ESKUMENA ETA ARAUDI GAIKUNTZA
1/2017 Foru Arauak, otsailaren 8koak, Arabako Lurralde Historikoko sektore publikoaren gardentasunarenak, herritarren parte-hartzearenak eta gobernu onarenak (ALHAO, 2017/02/28) honako hau xedatzen du azken xedapenetatik bigarrenean:
“Azken xedapenetatik bigarrena. Arauak sinplifikatzea eta arauketaren kalitatea hobetzea.
1. Gardentasunaren eta segurtasun juridikoaren printzipioen berariazko adierazpen gisa, Arabako Foru Aldundiak bere antolamendu juridikoko arauak berrikusi, sinplifikatu eta, hala behar denean, bateratu egingo ditu, arau esparru laua, argia eta gutxi sakabanatua lortzeko, herritarrek erraz ezagutu eta ulertu ahal izango dutena, emakumeen eta gizonen arteko berdintasunaren printzipioa betetzeko eta hizkuntzaren erabilera ez sexista zabaltzeko behar bezala egokitua.
2. Lege baterakuntzako prozesu horri berehala ekiteko premia dela eta, abenduaren 18ko 52/1992 Foru Arauak, Arabako Foru Aldundiaren antolaketaren, funtzionamenduaren eta araubide juridikoarenak, 62. artikuluan eta hurrengoetan xedatzen duenarekin bat etorriz, Diputatuen Kontseiluari baimena ematen zaio behean azaltzen diren arauak eta horiek aldatu dituzten xedapenak behar bezala erregularizatuta, argituta eta harmonizatuta bilduko dituzten testu bateratuak onar ditzan, foru arau honek indarra hartzen duenetik hasita urtebeteko epean:
(…)

c) 42/1989 Foru Araua, uztailaren 19koa, ondasun higiezinen gaineko zergarena”.
Azkenik, foru arau horren azken xedapenetatik bosgarrenak xedatzen du araua ALHAOn argitaratu eta hurrengo egunean sartuko dela indarrean.
Transkribatutako testua oinarritzat hartuta, proposatutako testua onartzeko erakunde eskumena Gobernu Kontseiluari dagokio, eta hark urtebeteko epean baliatu behar du, ALHAOn argitaratzen denetik zenbatzen hasita. 

4.- PROZEDURA 

Prozedura izapidetzean bete egin dira xedapen orokorrak egiteari dagokionez indarrean dauden arauak eta proposamena aurkezteko eskumena duen erakundeari dagozkionak, bai eta arau eraginari, eragin ekonomikoari, aurrekontuko eraginari eta genero eraginaren aldez aurreko ebaluazioari buruzko txostenak emateari buruzkoak ere, eta Aholku Batzordeari kontsulta eskatzeari eta onartzeko eskumena duen erakundeari dagozkionak.
Ogasun, Finantza eta Aurrekontu Saileko diputatuaren martxoaren 5eko 151/2018 Foru Aginduaren bidez, hasiera eman zitzaion araugintzako foru dekretua egiteko prozedurari, eta Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan xedatutakoa kontuan hartuta, proiektuarekin aurrera jarraitu aurretik, kontsulta publikoa egin zen, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2018ko martxoaren 23koa, eta bertan ageri da xedapen arauemailea idazteko aintzat hartu beharreko proposamen edo oharrik ez zela erregistratu.

Azaroaren 7ko 644/2018 Foru Aginduaren bitartez, araugintzako foru dekretuaren proiektua onetsi zen, eta 29/2017ko Foru Dekretuko 13. artikuluan adierazitakoa kontuan hartuta, proiektuaren aurrerapenaren entzunaldiko eta jendaurreko informazioko izapidea gauzatu zen, bide telematikoen bitartez, eta espedientean dago jasota izapide horren emaitzei buruzko memoria, 2018ko abenduaren 3koa.

Bestalde, 2018ko abenduaren 17an, Zerga Araudiaren Zerbitzuak genero eraginari buruzko txostena eman zuen, eta ondorioztatu zuen foru arauan erabiltzen zen hizkera ordezkatu egin dela berdintasunari buruzko araudiarekin bat datorren hizkera inklusiboaz. Foru Aldundiko Berdintasun, Lankidetza eta Kulturartekotasun Zerbitzuak, 2018ko abenduaren 21ean emandako txostenean, ondorioztatu zuen, nahiz eta testuan hizkera ez sexista baliatu –eta hori oso positibotzat jo–, testuan ez dagoela emakumeen eta gizonen arteko berdintasunarekin lotutako neurri zehatzik eta, beraz, ezin zuela baieztatu emaitza positiboa izango duela.
Azkenik, Zerga Sarrerak Kudeatzeko Zerbitzuak 2019ko urtarrilaren 7an eman zuen ekonomia eraginari buruzko txostena eta, egun berean, Aurrekontu eta Erakunde Konpromisoen Zerbitzuak aurrekontu eraginari buruzkoa. Bi txosten horiek nahitaezkoak dira 29/2017 Foru Dekretuaren 14. artikuluaren arabera, eta biek ala biek adierazi zuten ez duela eragin ekonomikorik izango; izan ere, aldez aurretik existitzen zen foru araua da eta toki korporazioei dagokien tokiko zergen bilketari buruzkoa.
5.- ARAUGINTZAKO ESKUORDETZEAREN ARAUBIDE JURIDIKOA

Araugintzako foru dekretuaren proiektuaren edukiari buruzko irizpena eman aurretik, beharrezkoa da aztertzea ea araugintzako eskuordetzea baliatzeko beharrezkoak diren betekizunak betetzen diren ala ez.

Lehenengo betekizuna testua bateratzeko baimena da, eta kasu honetan, lehen aipatu den 1/2007 Foru Arauko azken xedapenetatik bigarrenean dago jasota.
Halaber, egokitzat jo daiteke testu bategina onesteko xedapenerako aukeratutako maila, alegia, araugintzako foru dekretua.
1/2017 Foru Arauko azken xedapenetatik bigarrenak Foru Gobernu Kontseiluak araugintzako eskuordetzea baliatzeko ezarritako epeari dagokionez, adierazi beharra dago aholku batzorde honek araugintzako foru dekretuaren proiektua jaso duela organo hori proiektua onartzeko gaitzen duen foru araua indarrean sartu zenetik urtebeteko epea pasata.
Izan ere, 1/2017 Foru Araua aurtengo otsailaren 8an onartu zen, eta otsailaren 20an argitaratu zen ALHAOn, eta azken xedapenetako lehenengoan xedatu zuen ALHAOn argitaratu eta hurrengo egunean sartuko zela indarrean, eta azken xedapenetatik bigarrenak Gobernu Kontseiluaren esku uzten du araugintzako eskuordetzea eta xedatzen du testu bategina onetsi behar dela foru araua indarrean sartu eta urtebeteko epean.
Horrenbestez, proiektatutako arauaren maila egokia izan arren eta araugintzako eskuordetzeak betekizunak bete arren, argi dago pasatu egin dela 1/2017ko Foru Arauak azken xedapenetatik bigarrenean aurreikusitako urtebeteko epea, zeina 2018ko otsailaren 20an amaitu baitzen.
Gobernu Kontseilua araugintzako eskuordetzearen bitartez jarduteko gaitzen zuen foru arauak ezarritako epea betetzea ezinbesteko betekizuna da, eta araugintzako foru dekretua ez denez emandako epean onetsi, eskuordetzea iraungi egin da, eta, beraz, eskuordetzea jaso duen organoak ez du jada gaitasunik araugintzako eskumena baliatzeko eta, ondorioz, ezin du onetsi araugintzako dekretuaren proiektua. Dena den, horrek ez du esan nahi Batzar Nagusiek ezin diotenik berriz ere horretarako baimena eman.
Estatuko Kontseiluak hauxe adierazi zuen 2003ko azaroaren 20ko irizpenean (2535/2003 espedientea): “Horrenbestez, proiektatutako arauaren maila egokia izan arren eta araugintzako eskuordetzeak Konstituzioak eskatutako betekizunak bete arren, argi dago pasatu egin dela apirilaren 19ko 3/2002ko Legeak azken xedapenetatik bosgarrenean aurreikusitako eskuordetzea baliatzeko urtebeteko epea, zeina 2003ko maiatzaren 4an amaitu baitzen, eta, beraz, araugintzako dekretua emateko ahala amaitu da. 

Ondorio horren aurka ezin da argudiatu espedientean agertzen den enpresa erakundeetako batek egindako alegazioetan aditzera ematen den tesia, zeinarekin, itxuraz, bat egiten duen proposamena egin duen saileko Idazkaritza Tekniko Orokorrak. Tesi horren arabera, araugintzako eskuordetzea baliatzeko ezarritako epea pasatu izana ez da oztopo epez kanpoko balizko erabilera egiteko. Baina, araugintzako eskuordetzetarako ezarritako epea iraungitze epea da, bere izaeragatik eta Konstituzioko 82.3 artikulua irakurrita zuzenean ondoriozta daitekeenagatik, eta epea igaro izan hutsak bertan behera uzten du eskuordetzea eta eragotzi egiten dio Gobernuari garaiz kanpo erabiltzea. Hortaz, behin epea pasata dagokion araugintzako dekretua emateko ahala galtzea Gobernua ahal horren titular izateko eraren ondorio logikoa da. Kontrakoa onartuz gero, esan nahiko luke Gobernuari aitortzen zaiola araugintzako dekretuak denbora mugarik gabe onesteko gaitasun erabatekoa eta baldintzagabekoa, eta Konstituzioak ez dio, inondik inora ere, eskumen hori aitortzen (…). 

(…) Horiek horrela, Estatuko Kontseiluaren iritziz, araugintzako eskuordetzea iraungi denez gero, ez da bidezkoa kontsultatuko araugintzako dekretuaren proiektua onestea, eta, beraz, onetsi ahal izateko, Asturiasko Printzerriko Batzar Nagusiak berriz ere eman beharko du araugintzako eskuordetzea…”. 

III. ONDORIOAK
LEHENENGOA.- Arabako Foru Aldundiko Aholku Batzordeak irizpena eman behar du proposatutako foru dekretuaren proiektuari dagokionez, Arabako Lurralde Historikoaren eskumen esklusiboa delako.
BIGARRENA.-Ez da bete otsailaren 8ko 1/2017 Foru Arauak, Arabako Lurralde Historikoko sektore publikoaren gardentasun, herritarren parte-hartze eta gobernu onarenak, azken xedapenetatik bigarrenean aurreikusitako epea, eta, ondorioz, araugintzako foru dekretu proiektua ez dator bat ordenamendu juridikoarekin.

